Magnus se familie verwerp beweringe ‘ten sterkste’ | Netwerk24
Deur Llewellyn Prince 06 Augustus 2018 13:21
Wyle genl. Magnus Malan Foto: Argief
Die familie van wyle genl. Magnus Malan, voormalige minister van verdediging, verwerp ten sterkste die beweringe in ’n nuwe en opspraakwekkende boek dat hy ’n pedofiel was.
Genl.maj. Gert Opperman, destydse kollega van Malan en woordvoerder vir die familie, het dít Maandag bevestig en sê die familie is “geweldig ontsteld” deur die beweringe wat teen hom in die boek Die seuns van Bird Island gemaak word.
Dié boek, wat vanaf Maandag op winkelrakke is, is geskryf deur Mark Minnie, ’n oudspeurder, en Chris Steyn, ’n ondersoekende joernalis.
Opperman sê dit is glad nie hoe oudkollegas, Malan se familie of almal wat hom geken het, hom beleef het nie.
“Ek self het baie jare saam met hom gewerk en hy was altyd ’n man uit een stuk wat hom nooit aan onwettighede sou skuldig maak nie.
Dit is jammer dat sulke beweringe nou ná sy dood gemaak word wanneer hy nie in staat is om homself te verdedig nie.
“Hy was altyd ’n voorbeeld vir almal en iemand na wie mense opgekyk het. Dit is jammer dat sulke beweringe nou ná sy dood gemaak word wanneer hy nie in staat is om homself te verdedig nie.”
Volgens Opperman is die onthullings in die boek “ ’n groot skok” vir die Malan-familie.
Volgens hom het talle mense Sondag ook hul “absolute onvergenoegdheid” en “skok” teenoor hom weens die beweringe uitgespreek.
Op ’n vraag of die Malan-familie verdere stappe oor die beweringe oorweeg, het Opperman gesê hy “wil nie die familie se optrede vooruit loop nie”.
In die boek word onder meer beweer dat Malan en nog twee oudministers in die Nasionale Party-regering pedofiele was wat destyds aan seksorgies met seuns, meestal bruin seuns, deelgeneem het wanneer die ministers vir “visvanguitstappies” na Bird Island naby Port Elizabeth gegaan het.
Die een minister se naam word nie genoem nie omdat hy nog leef. Die ander een is wyle John Wiley, oudminister van omgewingsake.
Wiley en David Allen, ’n skatryk vrygesel, sakeman en polisiereservis van Port Elizabeth wat glo ook betrokke was, het hulself kort ná mekaar geskiet, maar in die boek word daarop gesinspeel dat dit moord was om hul monde te snoer.
Meer oor: Magnus Malan | Die Seuns Van Bird Island | Boek
Onthullings in boek ‘niks nuuts’, sê Max du Preez